In nomine sanctæ et individuæ Trinitatis. Ego Hugo Autissiodorensis episcopus, notum fieri volo quod canonici Clameciacensis cum capellano suo in præsentia nostra venerunt, ibique quid capellanus in ecclesia Clameciaci deinceps possideret, me laudante, statuerunt. Statutum est quod capellanus quæcumque Paramonarius in ecclesia et insuper dimidiam præbendam, quæ cum Paramonario partita erat, haberet post dimissionem etiam canonicorum: pro infirmis usque ad duodecim nummos potest ei dimitti. Mortuorum vigiliæ suæ erunt, defunctorum etiam præsens missa sua. De visitatione, de baptismo et de peris totum ipsius erit: de communione, absque Paschali, quæ fiet in ecclesia, suum erit. De relevationibus vero mulierum quidquid ipsa obtulerit suum. De nuptiis prandium habebit. Confessiones pariter præter Quadragesimales suæ erunt. Officium autem capellani tale erit: primam missam parochialem cantabit, et unum denarium habebit, si fuerit. Vesperas parochiales in quadragesima cantabit, cruces et pœnitentes ducet, ad synodum veniet, et de proprio se procurabit. De procuratione nostra archidiaconi, archipresbyteri, in dispositione nostra et ipsorum erit. Capellanus autem nuntios nostros, et ministerialium nostrorum procurabit. Ipse autem et Paramonarius quem ponere debet, quod res ecclesiæ fideliter tractabunt, sacramentum facient. Hujus rei testes sunt, Rainaldus archid., Ato archipresb., Bernardus de Monte-Regali, Gaufridus capellanus; Herveus presbyter, Petrus Clameciacensis. Anno ab Incarnatione Domini millesimo centesimo quadragesimo tertio; regnante Ludovico rege et Aquitanorum duce, Hugone episcopo Autissiodorensi, Guillelmo Nivernensi comite, Hugone cancellario.